ইভটিজিং (যৌন নিপীড়ন) ও নারী নির্যাতন  সারাদেশে ইভটিজিং ও নারী নির্যাতন মারাত্মক আকার ধারণ করেছে। জানুয়ারি মাসে ইভটিজিংয়ের শিকার হওয়ার ৭৮টি ঘটনা পত্রিকায় এসেছে। এর মধ্যে ৩ তরুণী ইভটিজিং এর অপমান সইতে না পেরে আত্মহত্যা করে। ইভটিজিংয়ের ঘটনায় জানুয়ারি মাসে ২৮ জন বখাটের বিভিন্ন মেয়াদে সাজা ও জরিমানা করা হয়েছে।  ৩ জানুয়ারি রামপুরায় পুত্রবধূকে  বাঁচাতে গিয়ে ইভটিজারদের ঘুষিতে খুন হয়েছেন শশুর রতন ভুঁইয়া (৫০)।  ৩ জানুয়ারি ফরিদপুরের স্কুল ছাত্রী মুক্তাকে (১৪) বখাটে শুভ্রত প্রকাশ্যে ঝাপটে ধরে শ্লীলতাহানি ঘটায়, ফলে লজ্জা ও অপমানে বিষ পানে সে আত্মহত্যা করে।  ৩ জানুয়ারি নওগাঁর বদরগাছিতে কলেজছাত্রীকে ইভটিজিংয়ের দায়ে ভ্রাম্যমান আদালত বখাটে ফজলে রাব্বি রিপনকে কারাদণ্ড দেয়ায় ছাত্রীর ভাই বাবুল আক্তারকে (৪২) পিটিয়ে হত্যা করে বখাটেরা।  ৪ জানুয়ারি রাজধানীর গেণ্ডারিয়ার ফরিদাবাদে প্রেম প্রস্তাবে রাজি না হওয়ায় কলেজ ছাত্রী মিতাকে ছুরিকাঘাত করে বখাটে  মিশুক। মিতার মুখে ও মাথায় ৮০টি শেলাই দিতে হয়।  ৬ জানুয়ারি ময়মনসিংহের গফওগাঁওয়ে তৃতীয় শ্রেণীর ছাত্রীকে (১০) ইভটিজিংয়ের প্রতিবাদ করায় বখাটেরা ওই ছাত্রীর বাড়িতে হামলা চালিয়ে তার পিতা-মাতাকে মারধর করে।  ৬ জানুয়ারি জবিতে ইভটিজিংয়ের প্রতিবাদ করায় এক শিক্ষার্থীকে বেধড়ক পেটায় ছাত্রলীগ ক্যাডাররা।  ৬ জানুয়ারি ইভটিজিংয়ের শিকার হয়ে আত্মহত্যার পথ বেছে নেয় রংপুরের রাইফেল্স পাবলিক স্কুলের এসএসসি পরীক্ষার্থী রূমা।  ৭ জানুয়ারি কুমিল্লায় প্রাণগ্রুপের ইভটিজিং বিরোধী কনসার্টে বখাটেদের ইভটিজিংয়ের শিকার হয় অনেক  স্কুল কলেজ ছাত্রী ও মহিলা দর্শকরা।  ১১ জানুয়ারি রাতে মৌচাক এলাকায় এক মহিলা সাংবাদিককে ইভটিজিংয়ের অভিযোগে সেনা কর্মকর্তা লেফট্যানান্ট কর্নেল জিয়াউল হাসানকে গ্রেফতার করে রমনা থানা পুলিশ।  ৩০ জানুয়ারি এসএসসি পরীক্ষার্থী মেয়েকে উত্যক্ত করার প্রতিবাদ করায় কলেজ শিক্ষক বাবাকে কুপিয়ে জখম করে বখাটে শাকি (১৯)।